paragraph_text: Lotar je bio najstariji sin Ermengarde i Ludviga I. Pobožnog, cara Svetog Rimskog Carstva. Svoja prva dva desetljeća života Lotar provodi na dvoru svog djeda Karla Velikog. Njegova smrt rezultira pokušajem Ludviga Pobožnog za reorganizacijom države kako bi Lotar postao njegov jedini nasljednik čime bi se napokon završilo s tradicionalnom franačkom podjelom države između njega i braće. Po dogovoru iz 817. godine Lotar postaje očev suvladar i kralj Italije dok njegova braća Pipin i Ludvig Njemački dobivaju Akvitaniju i Bavarsku. Prvobitni dogovor vrijedi sve do 829. godine kada pokušaj Ludviga Pobožnog da udijeli teritorij i svom najmlađem sinu, budućem Karlu II., izaziva bijes Lotara. On se uz pomoć ostale braće buni protiv oca kojega 830. godine nakratko prisiljava na abdikaciju. Njegova restauracija sljedeće godine predstavlja Lotarov poraz nakon čega je prisiljen provoditi sljedeće godine u Italiji. Drugi neuspješni pokušaj bratske pobune biva ugušen 834. godine čime je sudbina budućeg cara zapečaćena do smrti njegovog oca.